Bağ divarının kənarında
Bağ divarının kənarında (ing. Over the Garden Wall) — Patrik Makheyl tərəfindən yaradılmış ABŞ istehsalı animasiya mini-serialı. Cizgi-serialda evə gedən yolu axtarmaq üçün sirli bir meşədən keçən iki ögey qardaşın səyahətləri zamanı müxtəlif qəribə və fantastik şeylərlə qarşılaşmasından bəhs olunur. Serial Makheylin "Cartoon Network Studios"da hazırladığı "Bilinməyənin kitabı" (ing. Tome of the Unknown) adlı qısametrajlı animasiya əsasında çəkilib. Elayca Vud və Kolin Din baş qəhramanlar olan Qreq və Virti, Melani Linski mavi quşu səsləndirib. Digər səsləndirmə heyətində Kristofer Lloyd, Tim Karri, Bibi Noyvirt, Kris Ayzek, Şirli Cons, Tomas Lennon, Cek Cons, Ceron Pakston, Con Kliz və Samuel Reymi yer alıb. Serialın soundtrekini "The Blasting Company" bəstələyib. "Bağ divarının kənarında", 2014-cü ilin 4 noyabrından 7 noyabrına qədər cəmi bir həftə ərzində nümayiş olunub. Serial televiziya kanalında yayımlanan ilk mini-serial idi. Makheyl ideyanı ilk dəfə 2004–2006-cı illərdə televiziyaya təqdim etmişdi. O, "Cartoon Network"da nümayiş olunan "Flepcek" və "Macəra zamanı" animasiyaları üzərində işlədikdən sonra, televiziya onun pilot epizodu hazırlamasını istədi. "Bilinməyənin kitabı" (ing. Tome of the Unknown) qısametrajlı animasiyası "Bağ divarının kənarında"nın pilot seriyası oldu. Serialın istehsalı 2014-cü ilin mart ayında başladı və əsasən Kaliforniyanın Burbank şəhərində həyata keçirildi, serialın bəzi hekayə lövhəsi rəssamları (ing. storyboard artist) ABŞ-nin digər şəhərlərindən işləyirdi, animasiyası isə Cənubi Koreyanın "Digital eMation" studiyasına təhvil verilmişdi. Serialın ab-havası 19-cu və 20-ci əsrlərdəki Amerikanı xatırladır, onun rəqəmsal arxa planları isə qrisayl rəsmlərinə bənzəyəcək şəkildə hazırlanmışdır. Serial atmosferinə və personajlarına görə televiziya şərhçiləri tərəfindən qiymətləndirilmişdir, eləcə də 2015-ci ildə "Ən yaxşı animasiyaya görə" "Emmi mükafatına" layiq görülmüşdür. Makheyl bunun ardınca serialın adaptasiyası olan komiks kitabları nəşr etdimişdir.